CELEX: 32017D1769
Language: el
Date: 2017-09-25 00:00:00
Title: Εκτελεστική απόφαση (ΕΕ) 2017/1769 του Συμβουλίου, της 25ης Σεπτεμβρίου 2017, με την οποία επιτρέπεται στη Δημοκρατία της Πολωνίας να συνάψει με την Ουκρανία συμφωνία, η οποία θα περιλαμβάνει διατάξεις παρέκκλισης από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη συντήρηση οδογεφυρών στα σύνορα Πολωνίας-Ουκρανίας

28.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 250/73
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1769 ΤΟΥ ΣΥΜΒΟΥΛΊΟΥ
   της 25ης Σεπτεμβρίου 2017
   με την οποία επιτρέπεται στη Δημοκρατία της Πολωνίας να συνάψει με την Ουκρανία συμφωνία, η οποία θα περιλαμβάνει διατάξεις παρέκκλισης από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη συντήρηση οδογεφυρών στα σύνορα Πολωνίας-Ουκρανίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 396 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 5 της οδηγίας 2006/112/ΕΚ που αφορά το πεδίο εδαφικής εφαρμογής της εν λόγω οδηγίας, το σύστημα φόρου προστιθέμενης αξίας («ΦΠΑ») εφαρμόζεται, κατά κανόνα, στο έδαφος κράτους μέλους.
            
         
               (2)
            
            
               Με επιστολή που πρωτοκολλήθηκε στην Επιτροπή στις 7 Οκτωβρίου 2016, η Πολωνία ζήτησε την άδεια να συνάψει συμφωνία με την Ουκρανία σχετικά με τη συντήρηση τριών οδογεφυρών που διασχίζουν τον ποταμό Bug στα σύνορα Πολωνίας-Ουκρανίας («συμφωνία»). Η συμφωνία περιλαμβάνει διατάξεις παρέκκλισης από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ.
            
         
               (3)
            
            
               Σύμφωνα με το άρθρο 396 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 24ης Ιανουαρίου 2017, σχετικά με το αίτημα που υπέβαλε η Πολωνία. Με επιστολή της 25ης Ιανουαρίου 2017, η Επιτροπή γνωστοποίησε στην Πολωνία ότι διέθετε όλες τις απαραίτητες πληροφορίες για την εξέταση του αιτήματος.
            
         
               (4)
            
            
               Οι εργασίες συντήρησης που εκτελούνται σε πολωνικό έδαφος υπόκεινται σε ΦΠΑ στην Πολωνία, ενώ οι εργασίες που εκτελούνται σε ουκρανικό έδαφος δεν εμπίπτουν στο πεδίο εφαρμογής της οδηγίας 2006/112/ΕΚ. Επιπλέον, κάθε εισαγωγή από την Ουκρανία στην Πολωνία αγαθών που χρησιμοποιούνται για τη συντήρηση των συνοριακών γεφυρών υπόκειται σε ΦΠΑ στην Πολωνία.
            
         
               (5)
            
            
               Προκειμένου να εξασφαλιστεί η επίτευξη των σκοπών της συμφωνίας και, ιδίως, να βελτιωθούν οι κυκλοφοριακές συνθήκες μεταξύ Πολωνίας και Ουκρανίας, είναι σκόπιμο η συμφωνία να περιλαμβάνει διατάξεις που απλουστεύουν τους κανόνες ΦΠΑ που εφαρμόζονται σε εργασίες συντήρησης και τις σχετικές εισαγωγές αγαθών.
            
         
               (6)
            
            
               Η παρέκκλιση δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται στην Πολωνία να συνάψει συμφωνία με την Ουκρανία που περιλαμβάνει διατάξεις παρέκκλισης από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ, όσον αφορά τη μεταχείριση συναλλαγών από πλευράς ΦΠΑ και το πεδίο εδαφικής εφαρμογής του συστήματος ΦΠΑ, αναφορικά με τη συντήρηση των τριών οδογεφυρών στα σύνορα Πολωνίας-Ουκρανίας που αναφέρονται στο παράρτημα της παρούσας απόφασης.
   Άρθρο 2
   Κατά παρέκκλιση από το άρθρο 5 της οδηγίας 2006/112/ΕΚ, όσον αφορά τις γέφυρες που αναφέρονται στο παράρτημα της παρούσας απόφασης για τη συντήρηση των οποίων είναι υπεύθυνη η Πολωνία, εφόσον οι εν λόγω γέφυρες εκτείνονται στο έδαφος της Ουκρανίας, οι συνοριακές γέφυρες θεωρείται ότι αποτελούν μέρος του εδάφους της Πολωνίας, όσον αφορά παραδόσεις αγαθών ή παροχές υπηρεσιών που προορίζονται για τη συντήρησή τους.
   Άρθρο 3
   Κατά παρέκκλιση από το άρθρο 5 της οδηγίας 2006/112/ΕΚ, όσον αφορά τις γέφυρες που αναφέρονται στο παράρτημα της παρούσας απόφασης για τη συντήρηση των οποίων είναι υπεύθυνη η Ουκρανία, εφόσον οι εν λόγω γέφυρες εκτείνονται στο έδαφος της Πολωνίας, οι συνοριακές γέφυρες θεωρείται ότι αποτελούν μέρος του εδάφους της Ουκρανίας, όσον αφορά παραδόσεις αγαθών ή παροχές υπηρεσιών που προορίζονται για τη συντήρησή τους.
   Άρθρο 4
   Κατά παρέκκλιση από το άρθρο 2 παράγραφος 1 στοιχείο δ) της οδηγίας 2006/112/ΕΚ, τα αγαθά που εισάγονται από υποκειμένους στον φόρο με πλήρες δικαίωμα έκπτωσης από την Ουκρανία στην Πολωνία δεν υπόκεινται σε ΦΠΑ, εφόσον τα εν λόγω αγαθά χρησιμοποιούνται για τη συντήρηση των γεφυρών που αναφέρονται στο παράρτημα της παρούσας απόφασης.
   Άρθρο 5
   Η παρούσα απόφαση παράγει αποτελέσματα την ημέρα της κοινοποίησής της.
   Η παρούσα απόφαση απευθύνεται στη Δημοκρατία της Πολωνίας.
   
      Βρυξέλλες, 25 Σεπτεμβρίου 2017.
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  ΕΕ L 347 της 11.12.2006, σ. 1.
   
      ΠΑΡΑΡΤΗΜΑ
      
         Κατάλογος των γεφυρών που αναφέρονται στο άρθρο 1
      
      
                  1.
               
               
                  Η Ουκρανία συντηρεί την ακόλουθη συνοριακή οδογέφυρα, η οποία έχει κατασκευαστεί με έξοδα της Πολωνίας και ανήκει στην Πολωνία, στα σύνορα Πολωνίας-Ουκρανίας:
                  Μια χαλύβδινη γέφυρα μήκους 186,68 μέτρων πάνω από τον ποταμό Bug, μεταξύ Dorohusk και Jagodzin, κατά μήκος της πολωνικής εθνικής οδού αριθ. 12 και του ουκρανικού δημόσιου αυτοκινητοδρόμου κρατικής σημασίας αριθ. M-07.
               
            
                  2.
               
               
                  Η Πολωνία συντηρεί την ακόλουθη συνοριακή οδογέφυρα, η οποία έχει κατασκευαστεί με έξοδα της Πολωνίας και ανήκει στην Πολωνία, στα σύνορα Πολωνίας-Ουκρανίας:
                  Μια γέφυρα από οπλισμένο σκυρόδεμα και χάλυβα μήκους 160,38 μέτρων πάνω από τον ποταμό Bug, μεταξύ Zosin και Ustyluh, κατά μήκος της πολωνικής εθνικής οδού αριθ. 74 και του ουκρανικού δημόσιου αυτοκινητοδρόμου κρατικής σημασίας αριθ. N-22.
               
            
                  3.
               
               
                  Η συνοριακή οδογέφυρα πάνω από τον ποταμό Bug, με χαλύβδινες δοκούς, κατάστρωμα από οπλισμένο σκυρόδεμα και συνολικό μήκος 189,43 μέτρα, η οποία έχει κατασκευαστεί με έξοδα και των δύο μερών και ανήκει εξίσου σε αυτά και βρίσκεται μεταξύ Dorohusk και Jagodzin, κατά μήκος της πολωνικής εθνικής οδού αριθ. 12 και του ουκρανικού δημόσιου αυτοκινητοδρόμου κρατικής σημασίας αριθ. M-07, συντηρείται και από τα δύο μέρη κατά τρόπο ώστε κάθε μέρος να συντηρεί το τμήμα της γέφυρας που κατέχει, με εξαίρεση τη χειμερινή συντήρηση.
                  Τα ακόλουθα μέρη είναι υπεύθυνα για τη χειμερινή συντήρηση της συνοριακής οδογέφυρας, καθ' όλο το μήκος της:
                  
                              α)
                           
                           
                              Πολωνία: από την 1η Οκτωβρίου κάθε έτους περιττού αριθμού μέχρι τις 30 Σεπτεμβρίου του επόμενου έτους·
                           
                        
                              β)
                           
                           
                              Ουκρανία: από την 1η Οκτωβρίου κάθε έτους ζυγού αριθμού μέχρι τις 30 Σεπτεμβρίου του επόμενου έτους.